Prantsuse kirik oli üsna segases olukorras, lagunemise märgid olid ilmsed. Kiriku uuendamist sooviti üleüldiselt. Mõnedes piiskopkondades mõeldi reformidele. Prantsusmaad mõjutas ka humanismi põhjalt kasvanud uuendusliikumine. Selle tuntuim mõjutaja oli Jacques Lefevre d'Etaples. 1521. a algul oli Meaux piiskopkonnas Pariisi lähedal moodustunud uuendusliikumise tähtsaim toetuspunkt. Liikumine oli juba läinud vastuollu Pariisi usuteaduskonna juhtidega. Ka Pariisi ülikooli usuteaduskond ei olnud üksmeelne  sealgi oli uuendusliikumise toetajaid. Neist olulisemad olid teoloogiadoktorid Pierre Caroli, Martial Mazurier, Jacques Merlin. Teaduskonna juhtkonnale oli kasulik tembeldada humanistlik uuendusliikumine luterlikuks ja sellisena keelatuks. Vaevalt et teaduskonna juhid üldse nägidki mingisugust vahet nende liikumiste vahel.